Document ID: 32012R0942

ΚΑΝΟΝΙΣΜΌΣ (ΕΕ) αριθ. 942/2012 ΤΟΥ ΣΥΜΒΟΥΛΊΟΥ
της 15ης Οκτωβρίου 2012
για την τροποποίηση του κανονισμού (ΕΚ) αριθ. 667/2010 σχετικά με ορισμένα περιοριστικά μέτρα κατά της Ερυθραίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
Έχοντας υπόψη την απόφαση 2010/127/ΚΕΠΠΑ του Συμβουλίου, της 1ης Μαρτίου 2010, σχετικά με περιοριστικά μέτρα κατά της Ερυθραίας (1),
Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
Εκτιμώντας τα ακόλουθα:
(1)
Στις 26 Ιουλίου 2010 το Συμβούλιο εξέδωσε τον κανονισμό (ΕΕ) αριθ. 667/2010 (2), ο οποίος επιβάλλει γενική απαγόρευση της παροχής τεχνικών συμβουλών, βοήθειας, κατάρτισης, χρηματοδότησης ή χρηματοδοτικής βοήθειας που αφορά στρατιωτικές δραστηριότητες σε οποιοδήποτε πρόσωπο, οντότητα ή φορέα της Ερυθραίας.
(2)
Στις 25 Ιουλίου 2012 το Συμβούλιο Ασφαλείας των Ηνωμένων Εθνών εξέδωσε το ψήφισμα 2060 (2012), το οποίο προβλέπει στις παραγράφους 11 και 12 ορισμένες παρεκκλίσεις από την απαγόρευση των εξαγωγών όπλων που επιβάλλει το ψήφισμα 1907 (2009) του Συμβουλίου Ασφαλείας των Ηνωμένων Εθνών.
(3)
Προκειμένου να αποκτήσει ισχύ το ψήφισμα 2060 (2012), στις 15 Οκτωβρίου 2012 το Συμβούλιο εξέδωσε την απόφαση 2012/632/ΚΕΠΠΑ (3), η οποία τροποποιεί την απόφαση αριθ. 2010/127/ΚΕΠΠΑ, προβλέποντας ορισμένες παρεκκλίσεις από την απαγόρευση της παροχής βοήθειας.
(4)
Δεδομένου ότι το μέτρο αυτό εμπίπτει στο πεδίο εφαρμογής της Συνθήκης, απαιτείται κανονιστική δράση στο επίπεδο της Ένωσης για την εφαρμογή του, ώστε να διασφαλισθεί ιδίως η ομοιόμορφη εφαρμογή του από τους οικονομικούς φορείς σε όλα τα κράτη μέλη.
(5)
Συνεπώς, ο κανονισμός (ΕΕ) αριθ. 667/2010 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 667/2010 τροποποιείται ως εξής:
1)
Προστίθενται οι ακόλουθες παράγραφοι στο άρθρο 2:
«3. Η παράγραφος 1 δεν εφαρμόζεται στην παροχή τεχνικής βοήθειας, χρηματοδότησης και χρηματοδοτικής συνδρομής που συνδέεται με μη φονικό στρατιωτικό εξοπλισμό προοριζόμενο αποκλειστικά για ανθρωπιστικούς σκοπούς ή προστατευτική χρήση, όπως έχει εγκριθεί εκ των προτέρων από την επιτροπή κυρώσεων.
4. Η παράγραφος 1 δεν εφαρμόζεται στην παροχή τεχνικής βοήθειας, χρηματοδότησης και χρηματοδοτικής συνδρομής σχετικά με την προστατευτική ενδυμασία, συμπεριλαμβανομένων των αλεξίσφαιρων γιλέκων και των στρατιωτικών κρανών που εξάγονται προσωρινά στην Ερυθραία από το προσωπικό των Ηνωμένων Εθνών, από αντιπροσώπους των μέσων ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού αποκλειστικά για προσωπική τους χρήση.».
2)
Το παράρτημα II αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 15 Οκτωβρίου 2012.

Labels: 12
18
13
5